Document ID: 32007R0386

Title and Content:
ΚΑΝΟΝΙΣΜΌΣ (ΕΚ) αριθ. 386/2007 ΤΗΣ ΕΠΙΤΡΟΠΉΣ της 10ης Απριλίου 2007 για την τροποποίηση και προσαρμογή του κανονισμού (ΕΚ) αριθ. 990/2006 σχετικά με το άνοιγμα διαρκών δημοπρασιών για την εξαγωγή σιτηρών που κατέχουν οι οργανισμοί παρέμβασης των κρατών μελών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τη συνθήκη προσχώρησης της Βουλγαρίας και της Ρουμανίας, και ιδίως το άρθρο 4 παράγραφος 3, την πράξη προσχώρησης της Βουλγαρίας και της Ρουμανίας, και ιδίως το άρθρο 56, τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1), και ιδίως το άρθρο 6, Εκτιμώντας τα ακόλουθα: (1) Μετά την προσχώρηση της Βουλγαρίας και της Ρουμανίας, το άρθρο 1 παράγραφος 2 του κανονισμού (ΕΚ) αριθ. 990/2006 της Επιτροπής (2) έχει παύσει να ισχύει όσον αφορά τον αποκλεισμό της Βουλγαρίας και της Ρουμανίας από τον κατάλογο των τρίτων χωρών για τις οποίες προορίζονται οι εξαγωγές σιτηρών και πρέπει να διαγραφεί. (2) Ο κανονισμός (ΕΚ) αριθ. 990/2006 περιλαμβάνει στο παράρτημα ΙΙΙ ενδείξεις σε όλες τις κοινοτικές γλώσσες. Κατά συνέπεια το παράτημα αυτό πρέπει να συμπληρωθεί με την προσθήκη των εν λόγω ενδείξεων στα βουλγαρικά, στα ιρλανδικά, στα μαλτέζικα και στα ρουμανικά. (3) Πρέπει συνεπώς να τροποποιηθεί ο κανονισμός (ΕΚ) αριθ. 990/2006. (4) Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής διαχείρισης των σιτηρών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 1 παράγραφος 2 του κανονισμού (ΕΚ) αριθ. 990/2006 αντικαθίσταται από το ακόλουθο κείμενο: «2. Για τον μαλακό σίτο και τη σίκαλη, κάθε δημοπρασία αφορά μέγιστη ποσότητα για εξαγωγή προς τρίτες χώρες εκτός της Αλβανίας, της Πρώην Γιουγκοσλαβικής Δημοκρατίας της Μακεδονίας, της Βοσνίας-Ερζεγοβίνης, της Κροατίας, του Λιχτενστάιν, του Μαυροβουνίου, της Σερβίας (3) και της Ελβετίας. Για την κριθή, κάθε δημοπρασία αφορά μέγιστη ποσότητα για εξαγωγή προς τρίτες χώρες εκτός της Αλβανίας, της Πρώην Γιουγκοσλαβικής Δημοκρατίας της Μακεδονίας, της Βοσνίας-Ερζεγοβίνης, του Καναδά, της Κροατίας, των Ηνωμένων Πολιτειών της Αμερικής, του Λιχτενστάιν, του Μεξικού, του Μαυροβουνίου, της Σερβίας (3) και της Ελβετίας. Άρθρο 2 Το παράρτημα ΙΙΙ του κανονισμού (ΕΚ) αριθ. 990/2006 αντικαθίσταται από το κείμενο του παραρτήματος. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Απριλίου 2007.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 5283
5360
2449
614
1810

EuroVoc IDs (Expanded): 5283
5360
2449
614
1810

Dataset Source: meu

Split: train